เล็ง SET ลงต่อ บาทอ่อนกดดัน-เงินเฟ้อสหรัฐสูงกว่าคาด
แนวโน้ม SET เช้าลงต่อ เซ่นเงินเฟ้อสหรัฐสูงกว่าคาดหวั่นเฟดเร่งขึ้นอัตราดอกเบี้ยครั้งใหญ่ต่อเนื่อง และเงินบาทอ่อนค่าสุดรอบ 16 ปี กดดันเงินทุนต่างชาติไหลออก ให้แนวรับที่ 1,555 จุด แนวรับถัดไป 1,540 จุด และ 1,530 จุด แนวต้าน 1,570-1,572 จุด
แนวโน้ม SET เช้าลงต่อ เซ่นเงินเฟ้อสหรัฐสูงกว่าคาดหวั่นเฟดเร่งขึ้นอัตราดอกเบี้ยครั้งใหญ่ต่อเนื่อง และเงินบาทอ่อนค่าสุดรอบ 16 ปี กดดันเงินทุนต่างชาติไหลออก ให้แนวรับที่ 1,555 จุด แนวรับถัดไป 1,540 จุด และ 1,530 จุด แนวต้าน 1,570-1,572 จุด
17 ต.ค. 2565

นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้มีโอกาสที่จะแกว่งตัวลดลง หลังจากกระทรวงแรงงานของสหรัฐเปิดเผยว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค เดือน ก.ย. ออกมาสูงกว่าที่ตลาดคาด จะเป็นปัจจัยหนุนให้ธนาคารกลางสหรัฐ (เฟด) เร่งปรับขึ้นอัตราดอกเบี้ยครั้งใหญ่ต่อเนื่อง ซึ่งตลาดหุ้นไทยยังไม่ได้รับรู้ปัจจัยดังกล่าวเนื่องจากอยู่ในช่วงของวันหยุดยาว
ขณะที่เงินบาทอ่อนค่าลดลงมาต่อเนื่องทะลุ 38.2 บาท/ดอลลาร์สหรัฐ ซึ่งเป็นระดับที่อ่อนค่าสุดในรอบ 16 ปี จะเป็นแรงกดดันให้เงินทุนต่างชาติไหลออกได้ พร้อมกันนี้ยังคงต้องติดตามการประกาศผลประกอบการของกลุ่มแบงก์ การประชุมสมัชชาใหญ่พรรคคอมมิวนิสต์จีน และ ติดตามการประชุมคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ที่จะมีการประชุมดีลควบรวม TRUE และ DTAC ในวันที่ 20 ต.ค. พร้อมให้แนวรับที่ 1,555 จุด หากหลุดให้แนวรับถัดไปที่ 1,540 จุด และ 1,530 จุด แนวต้าน 1,570-1,572 จุด